**การศึกษาปัญหาและแนวทางการแก้ไขปัญหาการบริหารงานวิชาการโรงเรียน ในสังกัดสำนักงานเขตคลองสามวา กรุงเทพมหานคร**

**A Study of Academic Administration Problem and Solution Guideline of Schools under the Khlong Sam Wa District Office; Bangkok Metropolitan**

ลัดดา งานนันไชย1

มีนมาส พรานป่า2

**บทคัดย่อ**

การศึกษาค้นคว้าอิสระครั้งนี้มีวัตถุประสงค์เพื่อ 1) เพื่อศึกษาปัญหาการบริหารงานวิชาการโรงเรียนในสังกัดสำนักงานเขตคลองสามวากรุงเทพมหานคร 2) เพื่อเปรียบเทียบปัญหาการบริหารงานวิชาการ ตามความคิดเห็นของผู้บริหารสถานศึกษาและครู โรงเรียนในสังกัดสำนักงานเขตคลองสามวา กรุงเทพมหานครและ 3) เพื่อศึกษาแนวทางการแก้ปัญหาการบริหารงานวิชาการโรงเรียนในสังกัดสำนักงานเขต คลองสามวา กรุงเทพมหานครประชากรที่ใช้ในครั้งนี้ ได้แก่ ผู้บริหารสถานศึกษาครู โรงเรียนในสังกัดสำนักงานเขตคลองสามวา กรุงเทพมหานคร ปีการศึกษา 2563 ได้แก่ ผู้บริหารสถานศึกษา 46 คน ครู 697 คน รวมทั้งสิ้นจำนวน 743 คน กลุ่มตัวอย่างได้จากการสุ่มจากประชากร โดยกำหนดขนาดของกลุ่มตัวอย่างจากตารางสำเร็จรูปของเครจซีและมอร์แกนได้ขนาดกลุ่มตัวอย่าง คือ ผู้บริหารสถานศึกษาจำนวน 40 คน ครูจำนวน 248 คน รวมทั้งสิ้นจำนวน 288 คน เครื่องมือที่ใช้ คือ แบบสอบถามแบบมาตราส่วนประมาณค่า 5 ระดับ มีค่าความเชื่อมั่นเท่ากับ 0.87 และแบบสัมภาษณ์ สถิติที่ใช้ในการวิเคราะห์ข้อมูล ได้แก่ ค่าความถี่ ค่าร้อยละ ค่าเฉลี่ย ส่วนเบี่ยงเบนมาตรฐาน และทดสอบค่า t-test

 ผลการวิจัยพบว่า

 1) ระดับปัญหาการบริหารงานวิชาการโรงเรียน โดยภาพรวมมีปัญหาในระดับมาก เมื่อวิเคราะห์ระดับปัญหาแต่ละด้าน พบว่าด้านที่มีค่าเฉลี่ยระดับปัญหาสูงสุดไปจนถึงต่ำสุด เรียงตามลำดับ ได้แก่ 1.การให้ชุมชนมีส่วนร่วมในการเสริมสร้างความเข้มแข็งทางวิชาการ 2.การวิจัยเพื่อพัฒนาคุณภาพการศึกษาและ3.การประกันคุณภาพการศึกษางานวิชาการ

 2) ผลการเปรียบเทียบปัญหาการบริหารงานวิชาการ ตามความคิดเห็นของผู้บริหารสถานศึกษาและครู พบว่าแตกต่างกันอย่างมีนัยสำคัญทางสถิติที่ระดับ 0.01

 3) แนวทางการแก้ไขปัญหาการบริหารงานวิชาการโรงเรียน พบว่า 1. การให้ชุมชนมีส่วนร่วมในการเสริมสร้างความเข้มแข็งทางวิชาการโรงเรียนควรสำรวจและเปิดโอกาสให้ปราชญ์ชาวบ้านและนำภูมิปัญญาท้องถิ่นเข้ามามีส่วนร่วมกับการจัดการศึกษาของโรงเรียนให้นักเรียนได้เรียนรู้และมีทักษะชีวิตเสริมสร้างความเข้มแข็งทางวิชาการ 2. การวิจัยเพื่อพัฒนาคุณภาพการศึกษาผู้บริหารต้องสร้างความตระหนักและชี้ให้เห็นถึงประโยชน์ ความสำคัญของการวิจัยในชั้นเรียนอย่างจริงจัง โดยการให้ความรู้และจัดอบรมเชิงปฏิบัติการเพื่อให้การดำเนินการวิจัยเป็นไปอย่างถูกต้อง ตามระเบียบวิธีวิจัยและเป็นไปในทิศทางเดียวกัน และควรมีการประชุมแลกเปลี่ยนเรียนรู้และเผยแพร่งานวิจัยในชั้นเรียน3. การประกันคุณภาพการศึกษากับงานวิชาการ โรงเรียนควรมีการประชุมวางแผน แต่งตั้งคณะกรรมการดำเนินการติดตามเป็นระยะ ส่งเสริมการดำเนินการนิเทศภายในอย่างจริงจัง เป็นประจำและต่อเนื่อง

**คำสำคัญ** : การบริหารงานวิชาการ, โรงเรียนในสังกัดกรุงเทพมหานคร

1ลัดดา งานนันไชยนักศึกษาหลักสูตร ค.ม.(การบริหารการศึกษา) วิทยาลัยการฝึกหัดครู มหาวิทยาลัยราชภัฏพระนคร

2มีนมาส พรานป่าวิทยาลัยการฝึกหัดครู มหาวิทยาลัยราชภัฏพระนคร

**Abstract**

 The objectives of this independent study were to: 1) study the academic administration problems of schools under the Khlong Sam Wadistrictoffice, Bangkokmetropolitan, and 2) study the guidelines for solving the problems of academic administration of schools under the Khlong Sam Wa district office, Bangkokmetropolitan. The populations were administrators, teacher’s schools in academic year 2020 under the Khlong Sam Wa district office, Bangkokmetropolitanconsisted of 46 administrators, 697 teachers, a total of 743 persons. The sample size obtained at random from the population by Krejcie and Morgan's table. There were 40 administrators, 248 teachers, a total of 288 persons.The data were collected by using the questionnaire; 5 rating scale; with a reliability of 0.87 and the interview form. The statistics for data analysis were frequency, percentage, mean, standard deviation and t-test.

The independent study results revealed that:

 1) The level of school academic administration problems in overallwas at high level, considering in each aspect, it was found that the average level from highest to lowest of the problem in each item as 1. Community participation in academic strengthening, 2. Research for educational quality developmentand 3. The quality assurance on academic works, respectively.

 2) Comparative results of academic administration problems according to the opinions of school administrators and teachers,it was found that the difference was statistically significant at 0.01.

3) The guidelines for solving the problems of academic administration as follows:
1. community participation in academic strengthening, schools should be survey and provide opportunity for wise man and incorporate local wisdom in school’s education for student’s learning and develop life skill to strengthen academic knowledge, 2. research for educational quality development, administrator must provide awareness and highly point out the importance of the study in school’s class by teaching and organizing training workshop in order to conduct research properly according to research methodology and in the same directions, administrator should have a meeting for share and publish the academic research in the classroom, 3.quality assurance on academic works, school should have planning meetings,appoint a committee to perform follow-up periodically, and promote the implementation of internal supervision seriously regularly and continuously.

**Keywords:** academic administration, schools under Bangkok metropolitan

**1. บทนำ**

 งานวิชาการเป็นงานหลักของการบริหารการศึกษาและมีความสำคัญอย่างมากไม่ว่าสถานศึกษาจะเป็นประเภทใดมาตรฐานและคุณภาพของสถานศึกษาจะพิจารณาได้จากผลงานด้านวิชาการเนื่องจากงานวิชาการเกี่ยวข้องกับหลักสูตรการจัดการศึกษา การจัดการเรียนการสอน และการประกันคุณภาพการศึกษา ซึ่งเป็นหัวใจสำคัญของสถานศึกษาและเกี่ยวข้องกับผู้บริหารสถานศึกษาและบุคลากรทุกระดับของสถานศึกษาซึ่งอาจจะเกี่ยวข้องทางตรงหรือทางอ้อมก็อยู่ที่ลักษณะของงานนั้น ดังนั้น การบริหารงานวิชาการจึงเป็นสิ่งสำคัญอย่างยิ่งที่ต้องพัฒนาและปรับปรุงอยู่เสมอๆโดยผู้บริหารโรงเรียนคณะครูและบุคลากรที่เกี่ยวข้องร่วมกันใช้ความรู้และแนวคิดที่มีเหตุผลและความถูกต้องเพื่อให้เกิดความเชื่อมั่นและมุ่งมั่นในการบริหารงานวิชาการให้ได้มาตรฐานและมีคุณภาพมากขึ้นอันเป็นที่ยอมรับของสังคมและชุมชนต่อไป (อุทัย บุญประเสริฐ. 2558)

 การบริหารงานวิชาการจะมีมาตรฐานและคุณภาพมากน้อยเพียงใดนั้นผู้บริหารสถานศึกษาและบุคลากรทุกระดับของสถานศึกษาเป็นผู้ดำเนินการร่วมกันโดยอาศัยทักษะความรู้และประสบการณ์ของตนและความร่วมมือของชุมชน ผู้ปกครอง ให้เป็นไปในทิศทางเดียวกันตามวิสัยทัศน์ เป้าหมาย และมาตรฐานการเรียนรู้ที่สถานศึกษาได้กำหนดไว้ ซึ่งมาตรฐานและคุณภาพของแต่ละโรงเรียนอาจมีผลมากน้อยแตกต่างกัน ซึ่งจากผลการวิจัยของกษิรา วาระรัมย์ (2556) ศึกษาเรื่อง การศึกษาปัญหาและข้อเสนอแนะการบริหารงานวิชาการของโรงเรียนสังกัดกรุงเทพมหานคร ที่ใช้หลักสูตรแกนกลางการศึกษาขั้นพื้นฐาน พุทธศักราช 2551. พบว่า ระดับปัญหาการบริหารงานวิชาการโดยรวมอยู่ในระดับปานกลาง เมื่อพิจารณารายด้านพบว่า ปัญหามากที่สุดได้แก่ ด้านการจัดการเรียนการสอน รองลงมาคือ ด้านการวัดและประเมินผลและด้านหลักสูตรและผลวิจัยของภัทรภร เลิศรัตน์ (2559) ได้ศึกษาปัญหาและแนวทางการแก้ปัญหาการบริหารงานวิชาการโรงเรียนประชานุกูล (ขำสนิทอนุเคราะห์) สำนักงานเขตสายไหม สังกัดกรุงเทพมหานคร ผลการวิจัยพบว่าระดับปัญหางานวิชาการ โรงเรียนประชานุกูล (ขำสนิทอนุเคราะห์) โดยภาพรวมมีระดับปัญหาปานกลาง พบว่า ด้านที่มีค่าเฉลี่ยระดับปัญหาการบริหารงานวิชาการสูงสุดเรียงตามลำดับ ได้แก่ 1) ด้านการประกันคุณภาพการศึกษา 2) ด้านหลักสูตรและการบริหารหลักสูตร 3) ด้านการจัดการเรียนการสอน 4) ด้านการวิจัยเพื่อพัฒนาการเรียนรู้ 5) ด้านการวัดและการประเมินผลการศึกษา 6) ด้านการนิเทศภายในโรงเรียน และผลการวิจัยของพระบุญลัท สุวรรณเดช (2561) ได้ศึกษาสภาพและปัญหาการบริหารงานวิชาการของโรงเรียนสังกัดสำนักงานเขตบางบอนกรุงเทพมหานคร ผลการวิจัยพบว่า การบริหารงานวิชาการของโรงเรียนสังกัดสำนักงานเขตบางบอนกรุงเทพมหานคร มีปัญหาด้านการวางแผนงานวิชาการ ได้แก่ บุคลากรไม่ได้รับการพัฒนาเกี่ยวกับการจัดทำข้อมูลสารสนเทศงานวิชาการ ขาดการจัดทำระบบเครือข่ายสารสนเทศงานวิชาการ และขาดการตรวจสอบติดตามและประเมินผลการใช้ข้อมูลสารสนเทศงานวิชาการ

 ผลการตรวจสอบคุณภาพทางการศึกษาโรงเรียนสังกัดสำนักงานเขตคลองสามวา ประจำปีการศึกษา 2563 ผลการทดสอบทางการศึกษาระดับชาติขั้นพื้นฐาน (O-NET) ชั้นประถมศึกษาปีที่ 6ประจำปีการศึกษา 2563 คะแนนเฉลี่ยวิชาภาษาไทย ได้คะแนนเฉลี่ยสูงกว่าระดับประเทศ คะแนนเฉลี่ยวิชาภาษาอังกฤษ วิชาคณิตศาสตร์ และวิชาวิทยาศาสตร์ ได้คะแนนเฉลี่ยน้อยกว่าระดับประเทศ คะแนนเฉลี่ยสูงกว่าระดับประเทศทั้ง 4 วิชา มี 5 โรงเรียนได้แก่ 1.โรงเรียนกลางคลองสอง (พร ดีเจริญ) 2.โรงเรียนบางชัน (ปลื้มวิทยานุสรณ์) 3.โรงเรียนสุเหร่าคลองสี่ 4.โรงเรียนสุเหร่าคลองหนึ่ง (มานะราษฎร์บำรุง) 5. โรงเรียนสุเหร่าสามวา (ซุน เวทย์สฤษฎ์ อุทิศ) ผลการทดสอบทางการศึกษาระดับชาติขั้นพื้นฐาน (O-NET) ชั้นมัธยมศึกษาศึกษาปีที่ 3 ปีการศึกษา 2563 มีจำนวน 4 โรงเรียน ได้คะแนนเฉลี่ยรายวิชาทั้ง 4 วิชา น้อยกว่าระดับประเทศ(สถาบันทดสอบทางการศึกษาแห่งชาติ (องค์กรมหาชน). 2563)

 อย่างไรก็ตามฝ่ายการศึกษา สำนักงานเขตคลองสามวา ได้มีโครงการยกระดับผลสัมฤทธิ์และคุณภาพการเรียนการสอนวิทยาศาสตร์คณิตศาสตร์และการอ่านสำหรับนักเรียนในโรงเรียนสังกัดสำนักงานเขตคลองสามวา กรุงเทพมหานคร ปีพ.ศ. 2563 ตามนโยบายของกรุงเทพมหานครให้ยกระดับผลสัมฤทธิ์และคุณภาพการเรียนการสอนเพื่อให้ผู้เรียนได้รับการส่งเสริมให้มีศักยภาพสูงสู่มาตรฐานสากลและทัดเทียมกับนานาชาติสำนักงานการศึกษาจึงได้ตอบสนองเจตนารมณ์ดังกล่าวโดยกำหนดเป้าหมายให้สถานศึกษายกระดับคุณภาพการศึกษาโดยเฉพาะการยกระดับผลสัมฤทธิ์การทดสอบการศึกษาระดับชาติขั้นพื้นฐาน (O-NET) ซึ่งการที่จะดำเนินการให้บรรลุตามเป้าหมายที่กำหนดไว้นั้นสถานศึกษาเป็นหน่วยงานที่สำคัญที่สุดที่ต้องพัฒนาการศึกษาอย่างตลอดแนวทั้งในด้านหลักสูตรการจัดการเรียนการสอนการบริหารจัดการรวมทั้งการวัดและประเมินผลทั้งนี้ในส่วนผลสัมฤทธิ์ของนักเรียนจากการทดสอบการศึกษาระดับชาติขั้นพื้นฐาน (O-NET) ในระดับชั้นประถมศึกษาปีที่ 6 และระดับชั้นมัธยมศึกษาปีที่ 3 ของโรงเรียนสังกัดกรุงเทพมหานครปีการศึกษา2561 – 2562 พบว่าผลสัมฤทธิ์ทางการเรียนในกลุ่มสาระการเรียนรู้วิทยาศาสตร์คณิตศาสตร์และภาษาไทยส่วนใหญ่มีค่าเฉลี่ยต่ำกว่าค่าเฉลี่ยระดับประเทศจึงมีความจำเป็นอย่างยิ่งในการเร่งดำเนินการช่วยเหลือและพัฒนาให้สถานศึกษาได้จัดการเรียนการสอนอย่างมีประสิทธิภาพตรงตามสภาพปัญหาของสถานศึกษาและผู้เรียนโดยเฉพาะกลุ่มสาระการเรียนรู้วิทยาศาสตร์คณิตศาสตร์และภาษาไทย

 ผู้วิจัยได้เล็งเห็นความสำคัญในการศึกษาปัญหาและแนวทางการแก้ไขปัญหาการบริหารงานวิชาการโรงเรียนในสังกัดสำนักงานเขตคลองสามวากรุงเทพมหานครเพื่อศึกษาปัญหาการบริหารงานวิชาการที่เกิดขึ้นตามบริบทของแต่ละโรงเรียนว่าเป็นอย่างไร และศึกษาแนวทางการแก้ไขปัญหาการบริหารงานวิชาการโรงเรียนในสังกัดสำนักงานเขตคลองสามวากรุงเทพมหานครแตกต่างกันหรือไม่ดังนั้นจึงสมควรทำการวิจัยเพื่อให้ได้ผลลัพธ์ที่แท้จริงเพื่อนำผลวิจัยไปเป็นแนวทางการปรับปรุงแก้ไขและพัฒนาการบริหารงานวิชาการโรงเรียนในสังกัดสำนักงานเขตคลองสามวา กรุงเทพมหานคร เพื่อรองรับการประเมินคุณภาพการศึกษาให้เป็นที่ยอมรับของสังคมต่อไป

**2. วัตถุประสงค์ของการวิจัย**

 1. เพื่อศึกษาปัญหาการบริหารงานวิชาการโรงเรียนในสังกัดสำนักงานเขตคลองสามวากรุงเทพมหานคร

 2. เพื่อเปรียบเทียบปัญหาการบริหารงานวิชาการ ตามความคิดเห็นของผู้บริหารสถานศึกษาและครู โรงเรียนในสังกัดสำนักงานเขตคลองสามวา กรุงเทพมหานคร

 3. เพื่อศึกษาแนวทางการแก้ไขปัญหาการบริหารงานวิชาการโรงเรียนในสังกัดสำนักงานเขตคลองสามวา กรุงเทพมหานคร

**3. แนวคิด ทฤษฎี และงานวิจัยที่เกี่ยวข้อง**

 **3.1 แนวคิดการบริหารงานวิชาการ**

 1) ความหมาย การบริหารงานวิชาการ หมายถึง การดำเนินงานกิจกรรมทุกชนิดในสถานศึกษาให้มีประสิทธิภาพ ซึ่งขึ้นอยู่กับบริบทของสถานศึกษา ครูและบุคลกรในสถานศึกษา ร่วมมือในการทำกิจกรรมต่างๆในสถานศึกษาเพื่อพัฒนาและแก้ไขปรับปรุงการจัดการเรียนการสอน ส่งผลให้เกิดประสิทธิภาพสูงสุดต่อผู้เรียนอย่างต่อเนื่อง มีความประพฤติและลักษณะนิสัยที่ดีสามารถดำเนินชีวิตอยู่ในสังคมอย่างมีความสุข

 2) ความสำคัญ งานวิชาการเป็นงานที่สำคัญมากเพราะเป็นงานหลักเป็นหัวใจของกิจกรรมทุกชนิดที่เกิดขึ้นในโรงเรียนการเรียนการสอนจะไม่เกิดขึ้นหากไม่มีงานวิชาการมาตรฐานของโรงเรียน โรงเรียนไม่ได้เน้นเพียงด้านบริเวณอาคารสถานที่วัสดุอุปกรณ์เครื่องใช้สอยต่างๆเท่านั้นแต่ยังมีงานอื่นๆโดยเฉพาะอย่างยิ่งงานวิชาการซึ่งผู้บริหารต้องปฏิบัติเป็นภารกิจหลัก

 3) หลักการบริหาร หลักในการบริหารวิชาการซึ่งมีจุดหมายคือผู้เรียนควรมีหลักปฏิบัติอย่างมีคุณภาพซึ่งนำมาสู่ประสิทธิภาพและมีประสิทธิผลงานด้านวิชาการจะมีประสิทธิภาพนั้นอยู่ที่การจัดการศึกษาคุณภาพและมาตรฐานของการศึกษาซึ่งประกอบด้วยงานด้านหลักสูตรด้านการจัดการเรียนการสอน และด้านบุคลากรที่เกี่ยวข้องในการการจัดสิ่งส่งเสริมงานด้านวิชาการรวมถึงงานด้านวัดผลและประเมินผลซึ่งผู้บริหารจะต้องเป็นแบบอย่างที่ดีกับบุคลากรทางการศึกษาเพื่อให้องค์กรมีการพัฒนาและบรรลุเป้าหมายที่ตั้งไว้

 **3.2 ทฤษฎีการบริหารงานวิชาการ** สำนักการศึกษากรุงเทพมหานคร (2554) ได้แบ่งขอบข่ายการบริหารงานวิชาการในโรงเรียนไว้รวมทั้งหมดมี 9 ด้าน ดังนี้

1. การวางแผนงานวิชาการ

2. การบริหารจัดการหลักสูตรสถานศึกษา

3. การบริหารการจัดการเรียนรู้

4. การนิเทศงานวิชาการภายในโรงเรียน

5. การวัดผลประเมินผลการเรียน

6. การพัฒนาสื่อนวัตกรรมเทคโนโลยีและแหล่งเรียนรู้

 7. การวิจัยเพื่อพัฒนาคุณภาพการศึกษา

 8. การให้ชุมชนมีส่วนร่วมในการเสริมสร้างความเข้มแข็งทางวิชาการ

 9. การประกันคุณภาพการศึกษากับงานวิชาการ

 **3.3 งานวิจัยที่เกี่ยวข้อง**

 จากการทบทวนวรรณกรรม ปัญหาการบริหารงานวิชาการโรงเรียนพบว่า โดยภาพรวมมีปัญหาอยู่ในระดับปานกลาง เมื่อแยกรายด้านส่วนใหญ่จะพบปัญหาคล้ายกันคือปัญหาด้านสื่อการเรียนการสอนด้านหลักสูตรการนำหลักสูตรไปใช้ด้านการจัดการเรียนการสอนและด้านการวัดและประเมินผล (กษิรา วาระรัมย์,2556: อรทัย ปานทอง,2556) แนวทางการแก้ปัญหาการบริหารงานวิชาการ ตามแนวทางของแอน สุขะจิระ (2558) มีแนวทางการแก้ไขปัญหาที่สำคัญ ได้แก่ ผู้บริหารควรทบทวนความสำคัญและสร้างความตระหนักให้ตนเองเป็นคนที่รู้จักการวางแผนในทุกเรื่องและเข้ารับการอบรมเชิงปฏิบัติการ ให้ครูปฐมวัยส่งแผนการสอนทุกครั้งจัดอบรมและเชิญวิทยากรมาให้ความรู้ จัดอบรมเชิงปฏิบัติการโดยผู้บริหารอบรมร่วมกับครูจะได้มีความรู้ตรงกัน ครูปฐมวัยจัดทำแผนเมื่อจัดทำแผนเสร็จก็นำแผนไปวิเคราะห์ร่วมกับผู้บริหาร จัดอบรมให้กับครูปฐมวัยตามความสนใจ พาครูปฐมวัยไปศึกษาดูงาน จัดหาข้อมูล เอกสาร รูปภาพ วีดีโอต่างๆ เกี่ยวกับการจัดบรรยากาศการเรียนรู้และมุมประสบการณ์มาประยุกต์ใช้ให้เข้ากับสภาพแวดล้อมของโรงเรียนตามสภาพจริง

**4. กรอบแนวคิดในการวิจัย**

 ผู้วิจัยได้ศึกษาแนวคิดทฤษฎีของนักวิชาการทั้งหลายรวมทั้งงานวิจัยที่เกี่ยวข้องในการทำวิจัยเรื่องการศึกษาปัญหาและแนวทางการแก้ปัญหาการบริหารงานวิชาการโรงเรียนในสังกัดสำนักงานเขตคลองสามวากรุงเทพมหานครผู้วิจัยจึงได้ยึดแนวคิดการบริหารงานวิชาการของสำนักการศึกษากรุงเทพมหานครที่ได้เสนอขอบข่ายของการบริหารวิชาการไว้เพื่อใช้เป็นแนวทางในการวิจัยตามตัวแปรในการวิจัยดังนี้

 ตัวแป รต้น ตัวแปรตาม

1. ครู

2. ผู้บริหาร

**ปัญหาและแนวทางการแก้ไขปัญหาการบริหาร
งานวิชาการสำนักการศึกษากรุงเทพมหานคร (2554) 9 ด้านคือ**

1. การวางแผนงานวิชาการ

2. การบริหารจัดการหลักสูตรสถานศึกษา

3. การบริหารการจัดการเรียนรู้

4. การนิเทศงานวิชาการภายในโรงเรียน

5. การวัดผลประเมินผลการเรียน

6. การพัฒนาสื่อนวัตกรรมเทคโนโลยี

และแหล่งเรียนรู้

7. การวิจัยเพื่อพัฒนาคุณภาพการศึกษา

8. การให้ชุมชนมีส่วนร่วมในการเสริมสร้างความ

เข้มแข็งทางวิชาการ

9. การประกันคุณภาพการศึกษากับงานวิชาการ

ภาพที่ 1 กรอบแนวคิดในการวิจัย

**5. วิธีดำเนินการวิจัย**

**5.1 ประชากรและกลุ่มตัวอย่าง**

 1. ประชากรที่ใช้ในการวิจัยครั้งนี้ได้แก่ ผู้บริหารสถานศึกษาและครู โรงเรียนในสังกัดสำนักงานเขตคลองสามวา กรุงเทพมหานคร ปีการศึกษา 2563 จำนวน 18 โรงเรียน รวมทั้งสิ้นจำนวน 743 คน

 2. กลุ่มตัวอย่าง ได้แก่ ผู้บริหารสถานศึกษาและครู โรงเรียนในสังกัดสำนักงานเขตคลองสามวา กรุงเทพมหานคร ปีการศึกษา 2563 จำนวน 18 โรงเรียน โดยกำหนดขนาดของกลุ่มตัวอย่างจากตารางสำเร็จรูปของเครจซีและมอร์แกน (Krejcie& Morgan,1970) ได้ขนาดกลุ่มตัวอย่าง ผู้บริหารสถานศึกษาจำนวน 40 คน ครูจำนวน 248 คน รวมทั้งสิ้นจำนวน 288 คน โดยใช้การสุ่มตัวอย่างแบบแบ่งชั้นตามจำนวนประชากรแต่ละโรงเรียน

 **5.2 ระเบียบวิธีวิจัย**

 การวิจัยครั้งนี้เป็นการวิจัยเชิงปริมาณ (Quantitative Research) เพื่อการศึกษาปัญหาและแนวทางการแก้ไขปัญหาการบริหารงานวิชาการโรงเรียนในสังกัดสำนักงานเขตคลองสามวา กรุงเทพมหานคร

 **5.3 เครื่องมือที่ใช้ในการวิจัย**

 เครื่องมือที่ใช้ในการวิจัยครั้งนี้ 2 ประเภท คือ แบบสอบถาม และแบบสัมภาษณ์เป็นแบบสอบถาม (Questionnaire) และแบบสัมภาษณ์ (Interview form) เกี่ยวกับการศึกษาปัญหาการบริหารงานวิชาการโรงเรียนในสังกัดสำนักงานเขตคลองสามวา กรุงเทพมหานครโดยแบบสอบถามแบ่งออกเป็น 2 ตอนและแบบสัมภาษณ์ ดังนี้

 1. แบบสอบถาม เกี่ยวกับการศึกษาปัญหาการบริหารงานวิชาการโรงเรียนในสังกัดสำนักงานเขตคลองสามวา กรุงเทพมหานครผู้วิจัยได้สร้างขึ้นจากการศึกษาแนวคิดทฤษฎี หลักการ งานวิจัยที่เกี่ยวข้อง กรอบงานวิชาการของนักวิชาการและสำนักการศึกษากรุงเทพมหานคร (2554) รวมถึงหาความเที่ยงตรงของเนื้อหาของแบบสอบถามโดยนำเสนอให้กับผู้เชี่ยวชาญจำนวน 3 ท่าน เพื่อตรวจสอบความเหมาะสมด้านเนื้อหาและค่าดัชนีความสอดคล้อง (Index of Item-Objective Congruence: IOC)ระหว่างข้อคำถามกับวัตถุประสงค์ได้ค่าเท่ากับ 1.00และได้นำไปทดลองใช้กับผู้บริหารสถานศึกษา และครู โรงเรียนบางชัน (ปลื้มวิทยานุสรณ์) ที่ไม่ใช่กลุ่มตัวอย่าง จำนวน 30 คน นำข้อมูลที่ได้หาค่าความเชื่อมั่น ด้วยวิธีการหาค่าสัมประสิทธิ์อัลฟ่าของครอนบาด (Cronbach’s alpha coefficient) ได้ค่าความเชื่อมั่นเท่ากับ 0.87 2. แบบสัมภาษณ์ หลังจากได้ข้อสรุปของระดับปัญหาแล้วผู้วิจัยจึงจัดทำแบบสัมภาษณ์ ผู้ให้ข้อมูลมีจำนวน 6 คน ประกอบด้วย 1. ผู้บริหารสถานศึกษา จำนวน 3 คน มีคุณสมบัติดังนี้ ผู้อำนวยการสถานศึกษา วิทยฐานะผู้อำนวยการชำนาญการพิเศษขึ้นไปหรือผู้อำนวยการสถานศึกษาที่โรงเรียนมีคะแนนผลการทดสอบระดับชาติ (O-NET) ผ่านเกณฑ์ระดับประเทศ 3 ปีขึ้นไปหรือเป็นผู้อำนวยการสถานศึกษาที่โรงเรียนได้รับรางวัลชนะเลิศด้านต่างๆ 2. ครู จำนวน 2 คน มีคุณสมบัติดังนี้ ครู วิทยฐานะครูชำนาญการพิเศษหรือครูหัวหน้ากลุ่มงานวิชาการ 3. ศึกษานิเทศก์ จำนวน 1 คน มีคุณสมบัติดังนี้ เป็นศึกษานิเทศก์ที่รับผิดชอบดูแลเขตคลองสามวา

 **5.4 การเก็บรวบรวมข้อมูล**

 1. ขอความอนุเคราะห์จากวิทยาลัยการฝึกหัดครู มหาวิทยาลัยราชภัฏพระนคร ทำหนังสือถึงผู้อำนวยการเขตคลองสามวา กรุงเทพมหานคร

 2. นำหนังสือขอความอนุเคราะห์พร้อมทั้งแบบสอบถามส่งถึงโรงเรียนในสังกัดเขตคลองสามวา จำนวน 288 ชุด ขออนุญาตทำการวิจัยและแจกแบบสอบถามให้กับกลุ่มตัวอย่างที่ศึกษา ขอความร่วมมือตอบแบบสอบถามด้วยตนเอง

 3. ผู้วิจัยได้ติดตามและรับแบบสอบถามกลับคืน ตามจำนวนกลุ่มตัวอย่างที่ศึกษา ได้รับกลับคืนมา จำนวน 288 ชุด คิดเป็นร้อยละ 100

 4. หลักจากได้ข้อสรุประดับปัญหาของโรงเรียนในสังกัดสำนักงานเขตคลองสามวา แล้วจึงจัดทำแบบสัมภาษณ์ประเด็นสำคัญในการสัมภาษณ์มาจากค่าเฉลี่ยของระดับปัญหาการบริหารงานวิชาการ 3 ลำดับแรก เพื่อสัมภาษณ์แนวทางการแก้ไขปัญหาการบริหารงานวิชาการโรงเรียนสังกัดสำนักงานเขตคลองสามวา กรุงเทพมหานคร ผู้ให้ข้อมูลมีจำนวน 6 คน ประกอบด้วย 1. ผู้บริหารสถานศึกษา จำนวน 3 คน 2. ครู จำนวน 2 คน และ3. ศึกษานิเทศก์ จำนวน 1 คน

 **5.5 การวิเคราะห์ข้อมูล**

 รวบรวมข้อมูลจากกลุ่มตัวอย่างที่ศึกษามาทำการวิเคราะห์ข้อมูล โดยโปรแกรม สำเร็จรูป ดังนี้

 1. วิเคราะห์ข้อมูลแบบสอบถามตอนที่ 1 แบบสอบถามข้อมูลส่วนบุคคลของผู้ตอบเป็นแบบเลือกตอบโดยแจกแจงความถี่และหาค่าร้อยละ

 2. วิเคราะห์ข้อมูลแบบสอบถามตอนที่ 2 ของผู้ตอบแบบสอบถาม วิเคราะห์ข้อมูลโดยหาระดับปัญหาการบริหารงานวิชาการ ทั้ง 9 ด้าน หาค่าเฉลี่ยและส่วนเบี่ยงเบนมาตรฐาน แล้วนำค่าเฉลี่ยที่ได้มาเปรียบเทียบกับเกณฑ์ประมาณค่า 5 ระดับ

 3. เปรียบเทียบความคิดเห็นระหว่างผู้บริหารและครูโดยการทดสอบค่า t-test

 4. สัมภาษณ์ข้อคิดเห็นและแนวทางการแก้ไขปัญหาการบริหารงานวิชาการโรงเรียนสังกัดสำนักงานเขตคลองสามวา กรุงเทพมหานคร สรุปและบรรยายเป็นความเรียง

 **5.6 สถิติที่ใช้ในการวิเคราะห์ข้อมูล**

 1. ค่าความถี่

 2. ค่าร้อยละ

 3. ค่าเฉลี่ย

 4. ส่วนเบี่ยงเบนมาตรฐาน

 5. t-test

**6. ผลการวิจัย**

 **6.1 ปัญหาการบริหารงานวิชาการโรงเรียนในสังกัดสำนักงานเขตคลองสามวา กรุงเทพมหานคร**

 วิเคราะห์ระดับปัญหาการบริหารงานวิชาการโรงเรียนในสังกัดสำนักงานเขตคลองสามวา กรุงเทพมหานคร จำแนกในภาพรวมและรายด้าน ใช้การวิเคราะห์ค่าเฉลี่ย และส่วนเบี่ยงเบนมาตรฐาน ดังตารางที่ 1

**ตารางที่ 1** แสดงค่าเฉลี่ยและส่วนเบี่ยงเบนมาตรฐานของปัญหาการบริหารงานวิชาการ

 (n=288)

|  |  |  |  |
| --- | --- | --- | --- |
| **ปัญหาการบริหารงานวิชาการ** | $$\overbar{X}$$ | **S.D.** | **ระดับ** |
| 1. การวางแผนงานวิชาการ | 3.48 | 0.43 | ปานกลาง |
| 2. การบริหารจัดการหลักสูตรสถานศึกษา | 3.60 | 0.20 | มาก |
| 3. การบริหารการจัดการเรียนรู้ | 3.31 | 0.24 | ปานกลาง |
| 4. การนิเทศงานวิชาการภายในโรงเรียน | 3.28 | 0.49 | ปานกลาง |
| 5. การวัดผลประเมินผลการเรียน | 3.42 | 0.46 | ปานกลาง |
| 6. การพัฒนาสื่อ นวัตกรรมเทคโนโลยี และแหล่งเรียนรู้ | 3.79 | 0.39 | มาก |
| 7. การวิจัยเพื่อพัฒนาคุณภาพการศึกษา | 4.18 | 0.34 | มาก |
| 8. การให้ชุมชนมีส่วนร่วมในการเสริมสร้างความเข้มแข็งทางวิชาการ | 4.23 | 0.35 | มาก |
| 9. การประกันคุณภาพการศึกษางานวิชาการ | 4.03 | 0.35 | มาก |
| **รวม** | **3.70** | **0.14** | **มาก** |

 จากตารางที่1พบว่า ปัญหาการบริหารงานวิชาการโรงเรียนในสังกัดสำนักงานเขตคลองสามวา กรุงเทพมหานครค่าเฉลี่ยโดยรวมอยู่ในระดับมาก ($\overbar{X}$= 3.70 , S.D. = 0.14) เมื่อพิจารณารายด้าน พบว่า การให้ชุมชนมีส่วนร่วมในการเสริมสร้างความเข้มแข็งทางวิชาการ มีค่าเฉลี่ยสูงสุด ($\overbar{X}$= 4.23 , S.D. = 0.35) รองลงมา คือ การวิจัยเพื่อพัฒนาคุณภาพการศึกษา ($\overbar{X}$= 4.18 , S.D. = 0.34) และการนิเทศงานวิชาการภายในโรงเรียน มีค่าเฉลี่ยน้อยที่สุด ($\overbar{X}$= 3.28 , S.D. = 0.49) เมื่อพิจารณารายด้าน มีรายละเอียดดังนี้

 ด้านที่ 1 การวางแผนงานวิชาการ ภาพรวมอยู่ในระดับปานกลาง เมื่อพิจารณารายด้าน พบว่า ด้านการจัดทำแผนงานวิชาการระดับปัญหาอยู่ในระดับมากที่สุดและด้านการจัดทำข้อมูลสารสนเทศงานวิชาการมีระดับปัญหามีปัญหาน้อยที่สุด

 ด้านที่ 2 การบริหารจัดการหลักสูตรสถานศึกษาภาพรวมอยู่ในระดับมาก เมื่อพิจารณารายด้าน พบว่าด้านการรายงานการประเมินผลการใช้หลักสูตรสถานศึกษาระดับปัญหาอยู่ในระดับมากที่สุดรองลงมา คือ ด้านการพัฒนาและปรับปรุงหลักสูตรสถานศึกษา และด้านการนำหลักสูตรสถานศึกษาไปใช้มีปัญหาน้อยที่สุด

 ด้านที่ 3 การบริหารการจัดการเรียนรู้ภาพรวมอยู่ในระดับปานกลางเมื่อพิจารณารายด้าน พบว่า ด้านการจัดการศึกษาพิเศษระดับปัญหาอยู่ในระดับมากที่สุดรองลงมา คือ ด้านการส่งเสริมและพัฒนาศักยภาพผู้เรียน และด้านการบริหารจัดการเรียนรู้ที่เน้นผู้เรียนเป็นสำคัญมีปัญหาน้อยที่สุด ด้านที่ 4 การนิเทศงานวิชาการภายในโรงเรียนภาพรวมอยู่ในระดับปานกลางเมื่อพิจารณารายด้าน พบว่าด้านการกำกับ ติดตาม ตรวจสอบ การนิเทศภายในระดับปัญหาอยู่ในระดับมากที่สุดรองลงมา คือ ด้านการแต่งตั้งคณะกรรมการ การนิเทศภายในและด้านการสร้างความตระหนักการส่งเสริมการร่วมมือ ปรับปรุงคุณภาพการเรียนการสอนและการปฏิบัติงานมีปัญหาน้อยที่สุด

 ด้านที่ 5 การวัดผลประเมินผลการเรียนภาพรวมอยู่ในระดับปานกลางเมื่อพิจารณารายด้าน พบว่า ด้านผู้บริหารและคณะครูดำเนินงานตามกรอบแนวทาง และนิเทศ ติดตามการวัดประเมินผลมีระดับปัญหาอยู่ในระดับมากที่สุดรองลงมา คือ ด้านการแต่งตั้งคณะกรรมการวัดและประเมินผลและมอบหมาย ภาระงาน และด้านการนัดหมายประชุมคณะทำงานมีปัญหาน้อยที่สุด

 ด้านที่ 6 การพัฒนาสื่อ นวัตกรรม เทคโนโลยี และแหล่งเรียนรู้ภาพรวมอยู่ในระดับมากเมื่อพิจารณารายด้าน พบว่าด้านการพัฒนาสื่อ นวัตกรรม เทคโนโลยี และด้านแหล่งเรียนรู้ มีระดับปัญหาอยู่ในระดับมากที่สุดรองลงมา คือ ด้านการบริหารจัดการเพื่อพัฒนาแหล่งเรียนรู้มีปัญหาน้อยที่สุด

 ด้านที่ 7 การวิจัยเพื่อพัฒนาคุณภาพการศึกษาภาพรวมอยู่ในระดับมากเมื่อพิจารณารายด้าน พบว่าด้านการสร้างความตระหนักให้ความรู้และให้ความสำคัญกับครูในการทำวิจัยในชั้นเรียนมีระดับปัญหาอยู่ในระดับมากที่สุด รองลงมา คือ ด้านครูดำเนินการจัดทำวิจัยในชั้นเรียน และด้านการรายงานการดำเนินงานเกี่ยวกับการวิจัยในชั้นเรียนการจัดประชุมแลกเปลี่ยนเรียนรู้การเผยแพร่งานวิจัยในชั้นเรียนมีปัญหาน้อยที่สุด

 ด้านที่ 8 การให้ชุมชนมีส่วนร่วมในการเสริมสร้างความเข้มแข็งทางวิชาการภาพรวมอยู่ในระดับมากเมื่อพิจารณารายด้าน พบว่า ด้านการวางแผนสร้างความเข้มแข็งทางวิชาการและจัดทำสรุปรายงานผลมีระดับปัญหาอยู่ในระดับมากที่สุด รองลงมา คือ ด้านการสร้างความตระหนักของการจัดการศึกษาของโรงเรียนด้วยการระดมความคิดและด้านชุมชนมีส่วนร่วมในการเสริมสร้างความเข้มแข็งทางวิชาการมีปัญหาน้อยที่สุด

 ด้านที่ 9 การประกันคุณภาพการศึกษากับงานวิชาการภาพรวมอยู่ในระดับมากเมื่อพิจารณารายด้าน พบว่า ด้านการปรับปรุงการบริหารจัดการอย่างต่อเนื่อง เพื่อพัฒนาผู้เรียนให้มีคุณภาพมีระดับปัญหาอยู่ในระดับมากที่สุด รองลงมา คือ ด้านการดำเนินการด้านการปรับปรุงการบริหารจัดการอย่างต่อเนื่อง เพื่อพัฒนาผู้เรียนให้มีคุณภาพ และด้านการจัดทำรายงานประกันคุณภาพด้านวิชาการประจำปีการศึกษามีปัญหาน้อยที่สุด

 **6.2** **การเปรียบเทียบความคิดเห็นปัญหาการบริหารงานวิชาการ**

 วิเคราะห์การเปรียบเทียบความคิดเห็นระหว่างผู้บริหารและครูโดยการวิเคราะห์ t-test

ตารางที่ 2 แสดงการเปรียบเทียบค่าเฉลี่ย ส่วนเบี่ยงเบนมาตรฐานของปัญหาการบริหารงานวิชาการ จำแนก

 ตามความคิดเห็นของผู้บริหารสถานศึกษาและครู โรงเรียนในสังกัดสำนักงานเขตคลองสามวา

 กรุงเทพมหานคร

|  |  |  |  |  |  |
| --- | --- | --- | --- | --- | --- |
| **สถานภาพ** | **n** | **(**$\overbar{X}$**)** | **S.D.** | **ค่าสถิติ t** | **ค่า P-Value** |
| ผู้บริหารสถานศึกษา | 40 | 3.65 | 0.14 | -3.082 | 0.002\* |
| ครู | 248 | 3.72 | 0.14 |  |  |

 จากตารางที่ 2 พบว่าการเปรียบเทียบค่าเฉลี่ยของปัญหาการบริหารงานวิชาการ ระหว่างความคิดเห็นของผู้บริหารสถานศึกษาและครู โรงเรียนในสังกัดสำนักงานเขตคลองสามวา กรุงเทพมหานครมีความแตกต่างกันอย่างมีนัยสำคัญทางสถิติที่ระดับ0.01

 **6.3 แนวทางการแก้ไขปัญหาการบริหารงานวิชาการ โรงเรียนในสังกัดสำนักงานเขตคลองสามวา กรุงเทพมหานคร**

 ระดับปัญหาการบริหารงานวิชาการจากแบบสอบถามโดยวิเคราะห์จากค่าเฉลี่ยของระดับปัญหาการบริหารงานวิชาการ 3 ลำดับแรก คือ 1) การให้ชุมชนมีส่วนร่วมในการเสริมสร้างความเข้มแข็งทางวิชาการ 2) การวิจัยเพื่อพัฒนาคุณภาพการศึกษา 3) การประกันคุณภาพการศึกษากับงานวิชาการ มีรายละเอียดดังนี้

 1. ด้านการให้ชุมชนมีส่วนร่วมในการเสริมสร้างความเข้มแข็งทางวิชาการให้ชุมชนมีส่วนร่วมในการเสริมสร้างความเข้มแข็งทางวิชาการ โดย 1) การสร้างความตระหนักของการจัดการศึกษาของโรงเรียนด้วยการระดมความคิด 2) ชุมชนมีส่วนร่วมในการเสริมสร้างความเข้มแข็งทางวิชาการ 3) การวางแผนสร้างความเข้มแข็งทางวิชาการและจัดทำสรุปรายงานผล

 2. ด้านการวิจัยเพื่อพัฒนาคุณภาพการศึกษาโดยมีการวิจัยในชั้นเรียนประกอบด้วย 1) การสร้างความตระหนักให้ความรู้และให้ความสำคัญกับครูในการทำวิจัยในชั้นเรียน 2) ครูดำเนินการจัดทำวิจัยในชั้นเรียน 3) การรายงานการดำเนินงานเกี่ยวกับการวิจัยในชั้นเรียนการจัดประชุมแลกเปลี่ยนเรียนรู้การเผยแพร่งานวิจัยในชั้นเรียน

 3. การประกันคุณภาพการศึกษากับงานวิชาการโดยมีการปรับปรุงการบริหารจัดการอย่างต่อเนื่องเพื่อพัฒนาผู้เรียนให้มีคุณภาพดังนี้ 1) การกำหนดเกณฑ์การประเมินและค่าเป้าหมายให้สอดคล้องกับบริบทของโรงเรียนและสามารถวัดและประเมินผลได้ถูกต้องตามความเป็นจริง 2) การดำเนินการควรให้ทุกๆฝ่ายมีส่วนร่วมในการวางแผนและติดตามการดำเนินงานของโรงเรียนที่สอดคล้องกับมาตรฐาน 3) การจัดทำรายงานการประกันคุณภาพจะต้องเก็บรวบรวมข้อมูลให้ชัดเจน เห็นเป็นรูปธรรมและรอบด้าน

**7. อภิปรายผลการวิจัย**

 **7.1 ปัญหาการบริหารงานวิชาการโรงเรียนในสังกัดสำนักงานเขตคลองสามวา กรุงเทพมหานคร**

 ปัญหาการบริหารงานวิชาการของโรงเรียนในสำนักงานเขตคลองสามวา กรุงเทพมหานคร ในภาพรวม อยู่ในระดับมาก เมื่อพิจารณารายด้าน พบว่า การให้ชุมชนมีส่วนร่วมในการเสริมสร้างความเข้มแข็งทางวิชาการ มีค่าเฉลี่ยสูงที่สุด รองลงมา การวิจัยเพื่อพัฒนาคุณภาพการศึกษา ส่วนการนิเทศงานวิชาการภายในโรงเรียน มีค่าเฉลี่ยที่น้อยที่สุด สอดคล้องกับนิลวรรณ วัฒนา (2556) ได้ทำการศึกษาสภาพการบริหารงานงานวิชาการโรงเรียนประถมศึกษาขนาดเล็ก สังกัดสำนักงานเขตพื้นที่การศึกษาประถมศึกษา จังหวัดชลบุรี พบว่าสภาพการบริหารงานวิชาการในโรงเรียนประถมศึกษาขนาดเล็ก สังกัดสำนักงานเขตพื้นที่การศึกษาประถมศึกษา จังหวัดชลบุรี มีการปฏิบัติงานโดยรวมอยู่ในระดับมาก และสอดคล้องกับกษิรา วาระรัมย์ (2556) ศึกษาเรื่อง การศึกษาปัญหาและข้อเสนอแนะการบริหารงานวิชาการของโรงเรียนสังกัดกรุงเทพมหานคร ที่ใช้หลักสูตรแกนกลางการศึกษาขั้นพื้นฐาน พุทธศักราช 2551 กล่าวว่า ระดับปัญหาการบริหารงานวิชาการโดยรวมอยู่ในระดับปานกลาง เมื่อพิจารณารายด้านพบว่า แต่ละด้านมีระดับปัญหาการบริหารงานวิชาการอยู่ในระดับปานกลาง โดยด้านที่ปัญหามากที่สุดได้แก่ ด้านการจัดการเรียนการสอน รองลงมาคือ ด้านการวัดและประเมินผลและด้านหลักสูตรตามลำดับ

 **7.2 การเปรียบเทียบปัญหาการบริหารงานวิชาการตามความคิดเห็นของผู้บริหารสถานศึกษาและครู โรงเรียนในสังกัดสำนักงานเขตคลองสามวากรุงเทพมหานคร**

 ผู้บริหารสถานศึกษาและครู มีความคิดเห็นเกี่ยวกับปัญหาการบริหารงานวิชาการแตกต่างกันอย่างมีนัยสำคัญทางสถิติที่ระดับ 0.01 สอดคล้องกับจีระนันท์ เชื้อด้วงผุย (2554) ได้ศึกษาเรื่อง ประสิทธิภาพการบริหารงานวิชาการในสถานศึกษาขั้นพื้นฐานสังกัดสำนักงานเขตพื้นที่การศึกษาประถมศึกษากาญจนบุรี เขต 4เปรียบเทียบความคิดเห็นของผู้บริหาร และครูผู้สอนเกี่ยวกับประสิทธิภาพการบริหารงานวิชาการในสถานศึกษาขั้นพื้นฐานจำแนกตามตำแหน่งและขนาดของสถานศึกษาขั้นพื้นฐาน ผลที่ได้เมื่อเปรียบเทียบประสิทธิภาพการบริหารงานวิชาการในสถานศึกษาผลการเปรียบเทียบประสิทธิภาพการบริหารงานวิชาการในสถานศึกษาขั้นพื้นฐานจำแนกตามตำแหน่ง พบว่า ภาพรวมแตกต่างกันอย่างมีนัยสำคัญทางสถิติที่ 0.01 ส่วนรายด้านแตกต่างกัน 2 ด้าน คือ ด้านหลักสูตรและการนำไปใช้กับด้านการจัดกิจกรรมการเรียนการสอน ส่วนด้านอื่นไม่แตกต่างกันอีกทั้งสอดคล้องกับปริศนา สีเงิน (2559) ได้ศึกษาและเปรียบเทียบสภาพการบริหารงานวิชาการของโรงเรียนประถมศึกษา สังกัดสำนักงานเขตพื้นที่การศึกษาประถมศึกษาตราด จำแนกตามตำแหน่งหน้าที่ โดยรวมแตกต่างกันอย่างมีนัยสำคัญทางสถิติที่ระดับ 0.05 ยกเว้น ด้านการวิจัยเพื่อพัฒนาคุณภาพการศึกษาและด้านการประกันคุณภาพภายในสถานศึกษาและมาตรฐานการศึกษา แตกต่างกันอย่างไม่มีนัยสำคัญทางสถิติ

 **7.3** **แนวทางการแก้ไขปัญหาการบริหารงานวิชาการ โรงเรียนในสังกัดสำนักงานเขตคลองสามวา กรุงเทพมหานคร**

 1. การให้ชุมชนมีส่วนร่วมในการเสริมสร้างความเข้มแข็งทางวิชาการ มีแนวทางการแก้ปัญหา ดังนี้ โรงเรียนควรสำรวจและเปิดโอกาสให้ปราชญ์ชาวบ้านและนำภูมิปัญญาท้องถิ่นเข้ามามีส่วนร่วมกับการจัดการศึกษาของโรงเรียนควรมีการจัดประชุมคณะกรรมการสถานศึกษาขั้นพื้นฐาน และคณะกรรมการเครือข่ายผู้ปกครองเป็นระยะๆเพื่อสร้างความรู้ความเข้าใจและความตระหนักถึงคุณภาพการจัดการศึกษาของโรงเรียน การวางแผนการจัดการศึกษาให้สอดคล้องกับความต้องการของชุมชนและโรงเรียนควรจัดทำสรุปรายงานผลการปฏิบัติงานเพื่อนำไป สู่การพัฒนาในปีต่อไปสอดคล้องกับเจริญ ราชโสภา (2554) ได้ศึกษาการพัฒนารูปแบบการบริหารจัดการงานวิชาการแบบมีส่วนร่วมของสถานศึกษาขั้นพื้นฐาน สังกัดสำนักงานเขตพื้นที่การศึกษาสกลนคร เขต 1, 2 และ 3 โดยผลการทดลองใช้รูปแบบการบริหารจัดการงานวิชาการแบบมีส่วนร่วมของสถานศึกษาขั้นพื้นฐาน การมีส่วนร่วมก่อให้เกิดการระดมความคิดและการปรึกษาหารือร่วมกัน เกิดการยอมรับซึ่งกันและกัน มีโอกาสแลกเปลี่ยนข้อมูลและประสบการณ์ในการทำงานร่วมกัน เสริมสร้างความสัมพันธ์ที่ดีต่อกันทั้งผู้บริหาร คณะกรรมการสถานศึกษา คณะครูและบุคลากรในสถานศึกษา มีโอกาสใช้ความสามารถและทักษะการทำงานร่วมกัน และสำคัญที่สุดคือสถานศึกษาได้จัดการศึกษาที่สอดคล้องกับสภาพปัจจุบัน ปัญหา และความต้องการของชุมชน ผู้เรียนได้รับการพัฒนาอย่างมีคุณภาพ มีความรู้ความสามารถตามวัตถุประสงค์ของสถานศึกษา ผลการประเมินการใช้รูปแบบการบริหารจัดการงานวิชาการแบบมีส่วนร่วมของสถานศึกษาขั้นพื้นฐานพบว่ามีความเหมาะสม และสอดคล้องกับ Cotton (2001) ได้ทำการวิจัยเกี่ยวกับการบริหารงานของโรงเรียนเป็นฐานผลการวิจัย พบว่า รัฐควรทำหน้าที่กระตุ้นและสนับสนุนให้การบริหารงานวิชาการโดยใช้โรงเรียนเป็นฐานประสบความสำเร็จ โดยกระตุ้นเร่งเร้าให้แต่ละเขตการศึกษาใช้การบริหารงานโดยใช้โรงเรียนเป็นฐาน เป็นเครื่องมือในการปรับปรุงผลการเรียนและปรับปรุงการบริหารองค์กรของโรงเรียน ทำความเข้าใจกับหน่วยงานกลางให้ยอมรับว่าต้องมีอย่างแท้จริง และต้องมีความยืดหยุ่น ลดการควบคุมอย่างเคร่งครัด แต่เพิ่มความร่วมมือในการปฏิบัติและตรวจสอบ

 2. การวิจัยเพื่อพัฒนาคุณภาพการศึกษา มีแนวทางการแก้ปัญหา ดังนี้ ผู้บริหารสถานศึกษาต้องติดตามการทำวิจัยในชั้นเรียน มีคณะกรรมการติดตามการทำวิจัยในชั้นเรียน โดยติดตามเป็นระยะ ผู้บริหารต้องสร้างความตระหนักและชี้ให้เห็นถึงประโยชน์ ความสำคัญของการวิจัยในชั้นเรียนอย่างจริงจัง โดยการให้ความรู้และจัดอบรมเชิงปฏิบัติการในการทำวิจัยในชั้นเรียนเพื่อให้การดำเนินการวิจัยเป็นไปอย่างถูกต้องตามระเบียบวิธีวิจัย และเป็นไปในทิศทางเดียวกัน ซึ่งการวิจัยในชั้นเรียนดังกล่าว ถือเป็นพื้นฐานในการจัดทำนวัตกรรมและผลงานทางวิชาการในการพัฒนาตนเอง หรือโรงเรียนจัดการประชุมแลกเปลี่ยนเรียนรู้และเผยแพร่งานวิจัยในชั้นเรียนเพื่อให้คณะครูได้แลกเปลี่ยนเรียนรู้ในแนวทางการจัดการเรียนการสอนและการแก้ไขปัญหา ซึ่งการดำเนินการดังกล่าวเป็นการสร้างชุมชนแห่งการเรียนรู้ (PLC) ในการพัฒนานักเรียนเป็นรายบุคคล สอดคล้องกับประภาพร แฝดสูงเนิน (2561) ได้ศึกษาปัญหาและแนวทางการแก้ปัญหาการบริหารงานวิชาการโรงเรียนประถมศึกษาขนาดเล็กสังกัดสำนักงานเขตพื้นที่การศึกษาประถมศึกษานครราชสีมาเขต 3 ผลการวิจัยพบว่า ปัญหาการบริหารงานวิชาการในโรงเรียนประถมศึกษาขนาดเล็กโดยภาพรวมและรายด้านอยู่ในระดับปานกลางโดยมีค่าเฉลี่ย 3 ลำดับแรกคือด้านการวิจัยเพื่อพัฒนาคุณภาพการศึกษารองลงมาคือด้านการพัฒนาสื่อนวัตกรรมและเทคโนโลยีทางการศึกษาและด้านการพัฒนาระบบประกันคุณภาพภายในสถานศึกษา ส่วนแนวทางการแก้ปัญหาการบริหารงานวิชาการโรงเรียนประถมศึกษาขนาดเล็กคือด้านการวิจัยเพื่อพัฒนาคุณภาพการศึกษาสถานศึกษาควรสร้างความร่วมมือกับโรงเรียนใกล้เคียงและหน่วยงานอื่นในการส่งเสริมพัฒนางานวิจัยด้านการพัฒนาสื่อนวัตกรรมและเทคโนโลยีทางการศึกษาสถานศึกษาควรส่งเสริมให้ครูทำการศึกษาค้นคว้าวิจัยเพื่อผลิตสื่อนวัตกรรมและเทคโนโลยีทางการศึกษาให้สอดคล้องกับความต้องการของผู้เรียนอย่างต่อเนื่อง

 3. การประกันคุณภาพการศึกษากับงานวิชาการ มีแนวทางการแก้ปัญหา ดังนี้ การดำเนินการประกันคุณภาพ คณะครูต้องมีความรู้ความเข้าใจที่ชัดเจน โดยเฉพาะอย่างยิ่งการกำหนดเกณฑ์การประเมินและค่าเป้าหมายให้สอดคล้องกับบริบทของโรงเรียนสามารถวัดและประเมินผลได้ถูกต้องตามความเป็นจริง ในการดำเนินการควรให้ทุกๆฝ่ายมีส่วนร่วมโดยการแต่งตั้งคณะกรรมการของแต่ละมาตรฐาน จัดการประชุมระดมความคิดในการวางแผนและติดตาม การดำเนินงานของโรงเรียนที่สอดคล้องกับมาตรฐาน มีการดำเนินการและสรุปผลการดำเนินงานโครงการต่างๆของโรงเรียนและร่วมกันแก้ไขปัญหา การจัดทำรายงานการประกันคุณภาพจะต้องเก็บรวบรวมข้อมูลให้ชัดเจน เห็นเป็นรูปธรรม มีการเก็บรวบรวมข้อมูลอย่างรอบด้าน เพื่อใช้ในการวางแผน การดำเนินงานของโรงเรียนให้สอดคล้องกับมาตรฐานที่วางไว้และสามารถพัฒนาผู้เรียนได้อย่างจริงจัง ซึ่งสอดคล้องกับภัทรภร เลิศรัตน์ (2559) ได้ศึกษาปัญหาและแนวทางการแก้ปัญหาการบริหารงานวิชาการโรงเรียนประชานุกูล (ขำสนิทอนุเคราะห์) สำนักงานเขตสายไหม สังกัดกรุงเทพมหานคร ผลการวิจัยพบว่าระดับปัญหางานวิชาการโรงเรียนประชานุกูล (ขำสนิทอนุเคราะห์) โดยภาพรวมมีระดับปัญหาปานกลาง เมื่อวิเคราะห์ระดับปัญหาแต่ละด้าน พบว่าด้านที่มีค่าเฉลี่ยระดับปัญหาการบริหารงานวิชาการสูงสุดไปจนถึงต่ำสูง เรียงตามลำดับ ได้แก่ 1) ด้านการประกันคุณภาพการศึกษา 2) ด้านหลักสูตรและการบริหารหลักสูตร 3) ด้านการจัดการเรียนการสอน 4) ด้านการวิจัยเพื่อพัฒนาการเรียนรู้ 5) ด้านการวัดและการประเมินผลการศึกษา 6) ด้านการนิเทศภายในโรงเรียน

**8. ข้อเสนอแนะจากการวิจัย**

 **8.1 ข้อเสนอแนะในการนำผลการวิจัยไปใช้**

 1. ด้านการให้ชุมชนมีส่วนร่วมในการเสริมสร้างความเข้มแข็งทางวิชาการ โรงเรียนควรสำรวจและเปิดโอกาสให้ปราชญ์ชาวบ้านและภูมิปัญญาท้องถิ่นเข้ามามีส่วนร่วมกับการจัดการศึกษาของโรงเรียน ควรมีการจัดประชุมคณะกรรมการสถานศึกษาขั้นพื้นฐาน และคณะกรรมการเครือข่ายผู้ปกครองเป็นระยะๆเพื่อสร้างความรู้ความเข้าใจและความตระหนักถึงคุณภาพการจัดการศึกษาของโรงเรียน

 2. ด้านการวิจัยเพื่อพัฒนาคุณภาพการศึกษา ผู้บริหารสถานศึกษาต้องติดตามการทำวิจัยในชั้นเรียน มีคณะกรรมการติดตามการทำวิจัยในชั้นเรียนเป็นระยะ ผู้บริหารต้องสร้างความตระหนักและชี้ให้เห็นถึงประโยชน์ ความสำคัญของการวิจัยในชั้นเรียนอย่างจริงจัง โดยการให้ความรู้และจัดอบรมเชิงปฏิบัติการในการทำวิจัยในชั้นเรียนเพื่อให้การดำเนินการวิจัยเป็นไปอย่างถูกต้องตามระเบียบวิธีวิจัยและเป็นไปในทิศทางเดียวกัน

 3. ด้านการประกันคุณภาพการศึกษากับงานวิชาการการดำเนินการประกันคุณภาพ คณะครูต้องมีความรู้ความเข้าใจที่ชัดเจน โดยเฉพาะอย่างยิ่งการกำหนดเกณฑ์การประเมินและค่าเป้าหมายให้สอดคล้องกับบริบทของโรงเรียนและสามารถวัดและประเมินผลได้ถูกต้องตามความเป็นจริง

 **8.2 ข้อเสนอแนะในการทำวิจัยครั้งต่อไป**

 1. ควรศึกษาปัญหาและแนวทางการแก้ไขปัญหากับการบริหารงานด้านอื่นๆ ของโรงเรียนในสังกัดสำนักงานเขตคลองสามวา กรุงเทพมหานคร

 2. ควรศึกษาระดับการบริหารงานวิชาการที่ส่งผลต่อระดับผลสัมฤทธิ์ทางการเรียนโรงเรียนในสังกัดสำนักงานเขตคลองสามวา กรุงเทพมหานคร

**9. เอกสารอ้างอิง**

กษิรา วาระรัมย์. (2556). **การศึกษาปัญหาและข้อเสนอแนะการบริหารงานวิชาการของโรงเรียน
 สังกัดกรุงเทพมหานคร ที่ใช้หลักสูตรแกนกลางการศึกษาขั้นพื้นฐาน พุทธศักราช 2551.** สารนิพนธ์ การศึกษามหาบัณฑิต สาขาการบริหารการศึกษา.มหาวิทยาลัยศรีนครินทรวิโรฒ.

จีระนันท์ เชื้อด้วงผุย. (2554). **ประสิทธิภาพการบริหารงานวิชาการในสถานศึกษาขั้นพื้นฐานสังกัด สำนักงานเขตพื้นที่การศึกษาประถมศึกษากาญจนบุรี เขต 4**.กาญจนบุรี : สาขาการบริหาร การศึกษา มหาวิทยาลัยราชภัฏกาญจนบุรี.

เจริญ ราชโสภา. (2554). **การพัฒนารูปแบบการบริหารจัดการงานวิชาการแบบมีส่วนร่วมของสถานศึกษา**

 **ขั้นพื้นฐาน.** วิทยานิพนธ์การศึกษาดุษฎีบัณฑิต สาขาการบริหารการศึกษา มหาวิทยาลัยมหาสารคาม

ประภาพร แฝดสูงเนิน. (2561). **ศึกษาปัญหาและแนวทางการแก้ปัญหาการบริหารงานวิชาการโรงเรียน
 ประถมศึกษาขนาดเล็กสังกัดสำนักงานเขตพื้นที่การศึกษาประถมศึกษานครราชสีมาเขต 3**.
 :มหาวิทยาลัยวงษ์ชวลิตกุล นครราชสีมา

ปริศนา สีเงิน. (2559). **สภาพการบริหารงานวิชาการโรงเรียนประถมศึกษา สังกัดสำนักงานเขตพื้นที่การศึกษา
 ประถมศึกษาตราด.** การศึกษามหาบัณฑิต สาขาการบริหารการศึกษา มหาวิทยาลัยบูรพา.

พระบุญลัท สุวรรณเดช. (2561). **การบริหารงานวิชาการของโรงเรียนสังกัดสำนักงานเขตบางบอน
 กรุงเทพมหานคร**. กรุงเทพมหานคร : มหาวิทยาลัยสยาม.

ภัทรภร เลิศรัตน์. (2559). **การศึกษาปัญหาและแนวทางการแก้ปัญหาการบริหารงานวิชาการ
 โรงเรียนประชานุกูล (ขำสนิทอนุเคราะห์) สำนักงานเขตสายไหม สังกัดกรุงเทพมหานคร.** กรุงเทพมหานคร : สาขาวิชาการบริหารการศึกษา มหาวิทยาลัยราชภัฏพระนคร

สำนักการศึกษากรุงเทพมหานคร. (2554). **แนวทางการบริหารจัดการคุณภาพโรงเรียนสังกัดกรุงเทพมหานคร
 การบริหารวิชาการ.**(พิมพ์ครั้งที่ 1).กรุงเทพมหานคร: สำนักงานพระพุทธศาสนาแห่งชาติ.

สถาบันทดสอบทางการศึกษาแห่งชาติ (องค์กรมหาชน) (2563).**ประกาศผลสอบO-NET.**[ออนไลน์].
 เข้าถึงได้จาก :https://www.niets.or.th/. วันที่สืบค้น 2563, มิถุนายน 10.

อุทัย บุญประเสริฐ. (2558). **หลักและแนวทางในการนิเทศภายในสำหรับโรงเรียนประถมศึกษา.**
 กรุงเทพมหานคร: รุ่งเรืองการพิมพ์.

อรทัย ปานทอง. (2556). **ปัญหาและแนวทางการบริหารงานวิชาการของโรงเรียนเฉลิมพระเกียรติ**

**สมเด็จพระศรีนครินทร์ ระยอง ในพระราชูปถัมภ์ สมเด็จพระเทพรัตนราชสุดาฯ**

**สยามบรมราชกุมารี สังกัดสำนักงานเขตพื้นที่การศึกษามัธยมศึกษา เขต 18.**

วิทยานิพนธ์ศึกษาศาสตร์มหาบัณฑิต สาขาวิชาการบริหารการศึกษา คณะศึกษาศาสตร์ มหาวิทยาลัยบูรพา.

แอน สุขะจิระ. (2558). **การศึกษาสภาพปัญหาและแนวทางการแก้ปัญหาการบริหารวิชาการระดับ
 การศึกษาปฐมวัยของโรงเรียนในจังหวัดพระนครศรีอยุธยา.** พระนครศรีอยุธยา : สาขาวิชาการบริหาร
 การศึกษา สำนักงานคณะกรรมการบัณฑิตศึกษา มหาวิทยาลัยราชภัฏพระนครศรีอยุธยา

Cotton K. (2001). **Developing Empathy in Children and Youth. School Improvement
 Research**Series Close Up # 13.http://www.nwre1.org/scpd/sirs/7/cu13.htm

Krejcie, R. V. & Morgan, D. W. (1970)**. Determining sample size for research activities.**

 **Educational and Psychological Measurement**. Retrieved from

 htts://pdfs.semanticscholarorg/4311/e3cdea052e3fe005878b99637808a5f90538.pdf